Source: https://www.riigiteataja.ee/akt/129082013020?leiaKehtiv
Timestamp: 2019-04-21 12:33:40+00:00
Document Index: 6259156

Matched Legal Cases: ['§ 2', '§ 3', '§ 4', '§ 5', '§ 6', '§ 48', '§ 2', '§ 3', '§ 4', '§ 5', '§ 6']

Riigi kutseõppeasutuse koolilõuna toetuse kasutamise tingimused ja kord – Riigi Teataja
Riigi kutseõppeasutuse koolilõuna toetuse kasutamise tingimused ja kord
Riigi kutseõppeasutuse koolilõuna toetuse kasutamise tingimused ja kord - sisukord
§ 2 Toetuse kasutamine õppeperioodil
§ 3 Toetuse kasutamine praktika ajal
§ 4 Järelejääva toetuse kasutamine
§ 5 Erandkorras toetuse väljamaksmine
§ 6 Toetuse kasutamise aruanne
RT I, 29.08.2013, 20
Vastu võetud 28.08.2013 nr 28
Määrus kehtestatakse kutseõppeasutuse seaduse § 48 lõike 5 alusel.
(1) Määrusega kehtestatakse Haridus- ja Teadusministeeriumi valitsemisalasse kuuluvas riigi kutseõppeasutuses (edaspidi kool) koolilõuna toetuse saamiseks õigustatud õpilastele (edaspidi õpilased) riigieelarvest eraldatava koolilõuna toetuse (edaspidi toetus) kasutamise tingimused ja kord.
(2) Määrust rakendatakse ka koolilõuna toetuse kasutamisel Haridus- ja Teadusministeeriumi valitsemisalasse kuuluvas riigi rakenduskõrgkoolis, kusjuures käesolevas määruses kooli direktorile pandud ülesandeid täidab rakenduskõrgkooli rektor.
§ 2. Toetuse kasutamine õppeperioodil
(1) Kool peab igal õppepäeval õpilasele tagama vähemalt ühe toiduportsjoni Vabariigi Valitsuse kehtestatud toetuse arvestusliku maksumuse ulatuses.
(2) Kooli direktor kehtestab vajadusel toitlustamise korra koolis, määrates toetuse õpilaseni jõudmise viisi.
§ 3. Toetuse kasutamine praktika ajal
Õppekava raames korraldatava praktika kestuse ajaks on koolil õigus kanda õpilasele ettenähtud toetus õpilase pangakontole.
§ 4. Järelejääva toetuse kasutamine
(1) Õpilaste haiguspäevade, toetusest loobumise tõttu ja muudel põhjustel kasutamata jäänud toetuse arvelt on direktoril õigus ühe kalendriaasta piires määrata õpilastele Vabariigi Valitsuse kehtestatud toetuse arvestuslikust maksumusest suurem toetus.
(2) Ühel õppepäeval kasutamata jäänud toetust ei saa sama õpilane kasutada teisel õppepäeval.
§ 5. Erandkorras toetuse väljamaksmine
(1) Kui koolil puuduvad võimalused õpilaste toitlustamiseks, on koolil õigus õpilasele ettenähtud toetus kanda erandkorras õpilase pangakontole.
(2) Toetust makstakse kooli kaudu igal õppekuul vastava õppekuu eest.
(3) Käesoleva paragrahvi lõikes 1 nimetatud võimaluse kasutamiseks annab kooli taotlusel loa Haridus- ja Teadusministeerium. Luba antakse korraga kuni üheks õppeaastaks.
§ 6. Toetuse kasutamise aruanne
(1) Kool on kohustatud pidama arvestust toetust kasutavate õpilaste arvu ning toidupäevade kohta.
(2) Kooli direktor esitab Haridus- ja Teadusministeeriumile toetuse kasutamise aruande Haridus- ja Teadusministeeriumi kehtestatud vormil ja tähtaegadel.